قنصليات الدول وعملها فالدول الأجنبية هي صورة ديال البلاد وامتداد طبيعي لمدى قوتها وتمكنها وحضورها. أما إذا كانت هاد القنصلية فمنطقة الباسك لي تُعد من أكبر المناهضين للوحدة الترابية للمملكة فأوروبا فراه كاينة هدرة أخرى أكثر حزما ونظام وإنضباط. هادشي ما شفناهش فالباسك لي قنصليتنا فيه ضعيفة بزاف ولا تستطيع مواجهة موجة العداء للمغرب ووحدته الترابية، والأكثر من ذلك ولات كتجيب لينا المشاكل وكتعطي الآخر فرص من ذهب ما كانش معول عليها يتبورد علينا ويسجل علينا نقاط فالسجال الإعلامي لي كاين تم بين مناصري جبهة البوليساريو ولمغاربة على ود الصحراء. هادشي وقع فعلا مع القنصلية المغربية بمنطقة الباسك إحتفالا بعيد الإستقلال، ولي صدقات فيه القنصلة مُغردة خارج السرب تحتكم لأهوائها وما جادت به مخيلتها بعدما وجهت الدعوة لبعض النسوة القاطنات بمنطقة الباسك باش يحضرو ويجيو بالملحفة يحضرو الإحتفالية بالعيد الوطني المنظمة في بلباو. هاد النسوة لي جاو لابسات الملاحف الصحراوية ولي جوج منهم قاطنات بإسبانيا وواحدة فقط لي كتسكن فالعيون وجات للباسك باش استافد من تسهيلات باش تعالج واحد أبنائها شوهونا ديال بالصح. وهادشي كتحمل مسؤوليته القنصلة المغربية فالباسك لأنها ما جابتش شي حد فالمستوى باش يدافع علينا ويكون خير سفير لينا أمام الباسكيين. كيفاش شوهونا ؟ شوهونا ياسيدي فاش صوراتهم جبهة البوليساريو فكازينو كيقمرو ضاربين البينكو ولقات فيهوم فرصة باش ضرب مصداقيتنا وهادي حرب كلشي فيها حلال وماعندها أخلاقيات. صوراتهم كيقسرو ويخسرو لفلوس فالبينكو. ما هماش فهاد العالم كاع. كل وحدة جالسة براحة تامة كتقمر. هادشي حرية شخصية ومن حقهم يقمرو او يديرو لي بغاو. ولكن باش تكون ممثل ديال دولة وكدافع على مبادئها لما خاصش هادشي يكون بهاد الطريقة وراه قلنا هادي حرب ما فيهاش أخلاقيات. يعني يقدرو يلعبو على أي جيست ديالك فقط باش يضربوك ويربحو وسالا الفيلم. وللأسف هادش لي وقع لأن البوليساريو ما عتقوهومش وروجو الفيدوهات وشوهتنا كانت اولا مع ناسنا قبل البراني. 
القنصلة لي عندنا فالباسك ما كتعرفش خدمتها. وها كيفاش عطات فرصة من ذهب للبوليساريو باش ضربنا